11. รายการระหว่างกัน

รายการที่สำคัญกับกิจการที่เกี่ยวข้องกัน ดังที่แสดงในงบการเงินของบริษัท
ตามหมายเหตุประกอบงบการเงินหัวข้อที่ 6 นั้น
เกิดขึ้นเพื่อให้บริษัทสามารถวัดผลการดำเนินธุรกิจของแต่ละกิจกรรมได้อย่างเด่นชัด
โดยสรุปผลการดำเนินงานของบริษัทที่เกี่ยวข้องสำหรับปี 2555 เทียบกับปี 2554 พบว่า

1.  บริษัท ซิงเกอร์ประเทศไทย จำกัด (มหาชน)
    ได้มีภาระผูกพันตามสัญญาการใช้เครื่องหมายการค้าและสัญญาการบริการกับ THE SINGER
    COMPANY B.V. โดยบริษัทฯจะต้องจ่ายค่าธรรมเนียมการใช้เครื่องหมายการค้า (Trade
    Mark License Agreement) ร้อยละ 0.1 ของยอดขายสุทธิ เฉพาะสินค้าที่ใช้เครื่องหมาย
    “SINGER” เท่านั้น และต้องจ่ายค่าธรรมเนียมการบริการ (Offshore Service
    Agreement) โดยคำนวณร้อยละ 1 ของยอดขายสุทธิ
    ซึ่งในสัญญาจะระบุขอบเขตของการให้บริการที่บริษัทจะได้รับ เช่น การให้ข้อมูลทางการตลาด
    การวางแผนในการทำธุรกิจ การวางแผนผลิตภัณฑ์ การให้การสนับสนุนทางด้านระบบต่างๆ
    เป็นต้น ทั้งนี้เพื่อเป็นการเพิ่มศักยภาพทางด้านการขาย และพัฒนาผลิตภัณฑ์ของบริษัท
    และเมื่อวันที่ 23 กรกฎาคม 2546 THE SINGER COMPANY B.V. ได้แจ้งให้บริษัท ทราบว่า
    นับตั้งแต่วันที่ 29 กรกฎาคม 2546 เป็นต้นไป
    ให้บริษัทโอนค่าธรรมเนียมการใช้เครื่องหมายการค้า และการบริการให้กับ SINGER ASIA
    LIMITED ซึ่งเป็นบริษัทในเครือของผู้ถือหุ้นเดิมในต่างประเทศ แต่ภาระผูกพันต่างๆ
    ยังคงยึดตามสัญญาเดิมทุกประการ อัตราค่าบริการดังกล่าวข้างต้น SINGER ASIA LIMITED
    จะคิดกับบริษัทในเครือ SINGER ด้วยกันในระดับอัตราที่ใกล้เคียงกัน และเมื่อวันที่ 4
    กุมภาพันธ์ 2549 บริษัทได้รับแจ้งจากผู้บริหารระดับสูงของ SINGER ASIA LIMITED
    ว่าอัตราดังกล่าวจะคิดที่ร้อยละ 1.75 ถึงร้อยละ 3.0 กรณีเป็นบุคคลภายนอก
    แต่ถ้าเป็นบริษัทในเครือจะคิดที่ร้อยละ 1 หรืออาจจะสูงกว่าเล็กน้อย
    รวมกับค่าใช้จ่ายในการเดินทางและที่พักสำหรับเจ้าหน้าที่ผู้บริหารของ SINGER ASIA
    LIMITED
    ที่จะเข้ามาช่วยเหลือแนะนำบริษัทในการปรับปรุงวิธีการทำงานให้มีประสิทธิภาพมากยิ่งขึ้น

2.  บริษัทได้มีการคิดค่าใช้จ่ายที่จ่ายแทนให้กับ SINGER ASIA LIMITED สำหรับค่าใช้จ่ายต่างๆ
    ที่เกี่ยวเนื่องกับ SINGER ASIA LIMITED โดยตรง เช่น ค่าขนส่งเอกสาร
    ค่าธรรมเนียมการปรึกษาธุรกิจ ค่าใช้จ่ายในการเดินทางของผู้บริหารระดับสูงของ SINGER
    ASIA LIMITED ในกรณีเดินทางเข้ามาประชุมในประเทศไทย เป็นต้น
    อนึ่งบริษัทจะให้มีการคิดดอกเบี้ยจากยอดคงค้างลูกหนี้ SINGER ASIA ณ
    สิ้นเดือนในแต่ละเดือน โดยใช้อัตราดอกเบี้ยตามตลาดทั่วๆ ไป ณ วันที่ เกิดรายการ
    และจะให้มีการชำระยอดเงินค้างชำระประมาณไตรมาสละครั้ง

3.  บริษัท ซิงเกอร์ (โบรคเกอร์) จำกัด ดำเนินธุรกิจโดยเป็นนายหน้าขายประกันชีวิตโดยตรง
    ซึ่งมียอดรายได้และกำไรสุทธิในปี 2555 ลดลงกว่าปี 2554 เท่ากับร้อยละ 30.1 และร้อยละ
    14.2 ตามลำดับ ทั้งนี้เนื่องมาจากการแข่งขันในตลาดธุรกิจประกันชีวิตที่รุนแรง
    ประกอบกับผลของการกำหนดค่านายหน้าที่ถูกจำกัดโดยกรมการประกันภัย
    ทำให้พนักงานขายไม่ได้รับแรงจูงใจที่จะขายหรือให้บริการทางด้านนี้
    เป็นเหตุให้บริษัทต้องขาดบุคคลากรที่มีความรู้
    และประสบการณ์ด้านประกันภัยที่จะดำเนินธุรกิจแต่อย่างไรก็ตามบริษัทก็ยังเล็งเห็นว่า
    การทำธุรกิจทางด้านนี้ยังเป็นสิ่งที่สามารถให้ความคุ้มครองกับชีวิตและครอบครัวของลูกค้าของบริษัทอีกทางหนึ่ง
    จึงได้มีการร่วมวางแผนกับบริษัท เมืองไทยประกันชีวิต จำกัด (มหาชน)
    ในการฝึกอบรมพนักงานขายให้สามารถที่จะให้ข้อมูลกับลูกค้าได้อย่างถูกต้อง
    พร้อมกับได้มีการพัฒนารูปแบบของการประกันให้เหมาะสมกับกลุ่มลูกค้า
    และยังได้มีการโอนย้ายพนักงานขายที่มีความต้องการที่จะขายประกันให้ไปรายงานการขายประกันในฐานะตัวแทนการขายประกันกับบริษัทเมืองไทยประกันชีวิต
    จำกัด (มหาชน) โดยตรง เพื่อจะได้ทำให้การทำงานคล่องตัวมากยิ่งขึ้น

4.  บริษัท อุตสาหกรรมซิงเกอร์ (ประเทศไทย) จำกัด ได้หยุดดำเนินการผลิตตั้งแต่กลางปี 2545
    และทรัพย์สินทั้งหมดได้จำหน่ายให้กับบริษัท และบุคคลภายนอกในปี 2547 หลังจากนั้นในปี
    2554
    ก็หันมาผลิตน้ำดื่มยี่ห้อซิงเกอร์เพื่อนำมาจำหน่ายได้ระยะหนึ่งแล้วแต่ก็ยังไม่สามารถทำกำไร
    ผู้บริหารของบริษัทจึงได้มีการพิจารณาปรับโครงสร้างในการดำเนินธุรกิจใหม่โดยให้หันมาทำธุรกิจให้บริการติดตั้ง
    และล้างเครื่องปรับอากาศ พร้อมกับการบริการซ่อมสินค้าให้กับลูกค้าที่บ้าน (At home
    service) แทน โดยให้มีการเปลี่ยนชื่อบริษัทเป็น บริษัท ซิงเกอร์เซอร์วิสพลัส จำกัด
    และให้มีการโยกย้ายช่าง
    และพนักงานที่มีหน้าที่รับผิดชอบการบริการไปเป็นพนักงานประจำของบริษัท
    เพื่อให้สามารถวัดผลการทำงานได้อย่างมีประสิทธิภาพ สำหรับงบการเงิน ณ วันที่ 31
    ธันวาคม 2555 ปรากฎว่าบริษัทมีผลขาดทุนสุทธิเท่ากับ 0.2
    ล้านบาทโดยมีสินทรัพย์ทั้งหมดเท่ากับ 9.2 ล้านบาท ประกอบด้วยเงินสดเท่ากับ 3.8 ล้านบาท
    ลูกหนี้การค้า และลูกหนี้เงินกู้ บริษัท ซิงเกอร์ประเทศไทย จำกัด (มหาชน) เท่ากับ 5.1
    ล้านบาท

5.  บริษัท ซิงเกอร์ ลีสซิ่ง (ประเทศไทย) จำกัด ได้มีการจดทะเบียนจัดตั้งบริษัทในเดือน
    มิถุนายน 2555 เพื่อมาดำเนินการธุรกิจเช่าซื้อแยกออกจาก บมจ. ซิงเกอร์ประเทศไทย
    โดยมี บมจ. ซิงเกอร์ประเทศไทย ถือหุ้นอยู่ร้อยละ 99.99
    ในช่วงที่จดทะบียนบริษัทใหม่มีทุนจดทะเบียน 1 ล้านบาท แล้วก็ได้มีการเพิ่มทุนจดทะเบียนเป็น
    850 ล้านบาท ซึ่งได้มีการเรียกชำระทุนเพิ่มเท่ากับ 25%
    ของทุนจดทะเบียนหลังจากที่ได้มีการจดทะเบียนเพิ่มทุนแล้ว
    เพื่อนำเงินมาจ่ายชำระเป็นค่ารับโอนธุรกิจเช่าซื้อบางส่วนจาก บมจ. ซิงเกอร์ ประเทศไทย
    จากมูลค่าของธุรกิจเช่าซื้อที่ได้มีการประเมินราคาของผู้เชี่ยวชาญทางการเงินซึ่งมีมูลค่าทั้งหมดเท่ากับ
    2,548.3 ล้านบาท

จากความเห็นของคณะฝ่ายจัดการต่อรายการระหว่างกันของบริษัท
สรุปได้ว่ารายการระหว่างกันที่ทำกันระหว่างบริษัทกับบริษัทย่อย
และบริษัทที่เกี่ยวข้องทุกรายการที่แสดงในงบการเงินสิ้นสุด ณ วันที่ 31 ธันวาคม 2555
พร้อมหมายเหตุประกอบงบการเงินมีความยุติธรรม และสมเหตุสมผลตลอดจนทำให้บริษัท
ได้รับผลประโยชน์จากการทำรายการดังกล่าว

เพื่อให้เกิดการกำกับดูแลกิจการที่ดี บริษัทไม่มีนโยบายให้เกิดรายการลักษณะขัดกันทางธุรกิจ
ยกเว้นกรณีพิเศษหรือกรณีที่บริษัทจะได้ผลประโยชน์สูงสุดหรือยุติธรรมที่สุด
ซึ่งคณะกรรมการตรวจสอบจะร่วมพิจารณาและให้คำแนะนำก่อนที่จะนำเสนอให้คณะกรรมการ
และ/หรือผู้ถือหุ้นของบริษัทอนุมัติต่อไป ตามระเบียบข้อบังคับของตลาดหลักทรัพย์แห่งประเทศไทย
รายการระหว่างกันในอนาคต บริษัทยังคงมีนโยบายการให้กู้ยืมระหว่างกันสำหรับบริษัทในเครือ
ในกรณีที่จำเป็นสำหรับการปฏิบัติงาน โดยจะคิดดอกเบี้ยกู้ยืมดังกล่าว ตามอัตราดอกเบี้ยในตลาด